Predkladacia správa

V jednotlivých členských štátoch Európskej únie v systémoch podpory vedy a techniky existujú poradné štruktúry vlád. Ide o oblasť mimoriadne dôležitú, finančne náročnú a súčasne zložitú, čím je existencia poradných štruktúr, na základe odporúčaní ktorých sa následne prijímajú rozhodnutia na úrovni vlád, plne opodstatnená. 

V súčasnosti štátna vedná a technická politika prechádza zásadnou reformou, ktorej dôsledkom má byť na jednej strane zvýšenie investícií aj zo strany štátu a aj súkromného sektora do oblasti výskumu a vývoja, a na strane druhej implementácia štátnej vednej a technickej politiky má mať za následok reálne výstupy smerom k rozvoju spoločnosti – vznik novej kategórie malých a stredných high-tech a inovatívnych firiem, vznik nových pracovných miest pre vysokokvalifikovaných odborníkov, udržanie tých najschopnejších odborníkov na území Slovenskej republiky a v tomto kontexte prilákanie zahraničných investícií s vysokou pridanou hodnotou.

Prvým krokom v reforme vedy a techniky bolo prijatie zákona č. 172/2005 Z. z. o organizácii štátnej podpory výskumu a vývoja, ktorý je účinný od 1. júla 2005. Predkladaný materiál vychádza priamo zo zákona, podľa ktorého má vláda SR na návrh ministra školstva SR vymenovať členov Rady vlády SR pre vedu a techniku (ďalej „rada“). Súčasne v zmysle uvedeného je potrebné vypracovať aj nový štatút rady. 

Pred samotným vypracovaním predkladaného materiálu Ministerstvo školstva SR realizovalo prieskum a aj osobné konzultácie týkajúce sa spôsobu fungovania obdobných poradných štruktúr pre oblasť vedy a techniky v jednotlivých členských štátoch Európskej únie. 

V zmysle zákona č. 172/2005 Z. z. o organizácii štátnej podpory výskumu a vývoja má rada zásadné strategické postavenie a jej rokovaním musia prejsť všetky základné dokumenty v oblasti štátnej podpory výskumu a vývoja – dlhodobý zámer štátnej vednej a technickej politiky, národný program rozvoja vedy a techniky, správy o stave vedy a techniky, návrhy štátnych programov výskumu a vývoja, návrhy štátnych programov rozvoja infraštruktúry výskumu a vývoja a pod. Rada vlády SR pre vedu a techniku je jedným zo štyroch stálych poradných orgánov vlády SR. 

V zmysle vyššie uvedeného musí byť rada schopná flexibilne reagovať a prijímať v záujme dosiahnutia konsenzu aj kompromisné riešenia. Efektívne fungovanie rady je nevyhnutné v záujme implementácie reformy vedy a techniky v SR s ohľadom na skutočnosť, že práve vedná a technická politika sa má stať jedným zo základných pilierov ďalšieho rozvoja Slovenskej republiky a budovania znalostnej ekonomiky v zmysle Stratégie konkurencieschopnosti Slovenska do roku 2010 a Lisabonskej stratégie Európskej únie. 

Hlavným poslaním rady nie je prijímanie rozhodnutí, keďže poradný orgán vlády SR túto kompetenciu nemá a za prijímanie rozhodnutí je zodpovedná vláda SR. Avšak táto skutočnosť neznižuje jej dôležitosť - rada by mala byť efektívne fungujúcou platformou na výmenu názorov medzi všetkými relevantnými sektormi z hľadiska ďalšieho smerovania vednej a technickej politiky a jej poslaním bude zabezpečiť vysokú kvalitu strategických materiálov pri plnom rešpektovaní partnerstva medzi vládnym sektorom, akademickou sférou a podnikateľským sektorom.

V zmysle vyššie uvedeného boli pri tvorbe štatútu rady uplatnené nasledujúce zásady:
1)	V záujme toho, aby rokovania rady boli efektívne, rada nemôže mať viac, ako 15 členov;
2)	V záujme zohľadňovania potrieb základného výskumu, aplikovaného výskumu a vývoja a rovnovážneho zastúpenia všetkých relevantných sektorov boli ako členovia rady navrhnutí:
•	5 zástupcovia ministerstiev na úrovni ministrov zastúpených v prípade potreby  štátnymi tajomníkmi;
•	5 zástupcov akademického sektora – z toho 3 zástupcovia vysokých škôl a 2 zástupcovia SAV;
•	5 zástupcov podnikateľského sektora – vzhľadom na to, že ich partnermi budú členovia vlády SR, je nevyhnutné, aby zástupcovia podnikateľského sektora boli na zodpovedajúcej „riadiacej“ úrovni a je nevyhnutné mať v rade predstaviteľov veľkých priemyselných podnikov – potenciálnych veľkých investorov do výskumu a vývoja, resp. odberateľov výsledkov výskumu a vývoja - najmä z oblastí priemyslu, ktoré sú všeobecne náročné na výskum (napr. automobilový priemysel,  chemický priemysel a pod).
3)	Ďalej bolo navrhnuté vytvorenie pozície tzv. stáleho experta, ktorý nebude mať hlasovacie právo, ale bude sa zúčastňovať rokovaní rady a bude sa môcť vyjadrovať k prerokovávaným materiálom – t.j. bude mať poradný hlas. V rade budú pôsobiť nasledujúci experti:
a.	expert navrhnutý Kanceláriou predsedu vlády SR,
b.	expert navrhnutý Ministerstvom práce sociálnych vecí a rodiny SR,
c.	expert navrhnutý Ministerstvom výstavby a regionálneho rozvoja SR
d.	expert navrhnutý Ministerstvom zdravotníctva SR,
e.	riaditeľ Agentúry na podporu výskumu a vývoja.
Odôvodnenie: Prostredníctvom pozície stáleho experta bude možné, aby integrálnou súčasťou rady boli významní zástupcovia najrelevantnejších ministerstiev a Kancelárie predsedu vlády, na expertnej úrovni, pričom nemusí ísť len o štátnych úradníkov – malo by ísť o všeobecne akceptovaných odborník na problematiku vednej a technickej politik. Stálych expertov menuje predseda rady po obdržaní návrhov od príslušných členov vlády SR.

4)	Navrhuje sa, aby si rada zriadila na pracovnej úrovni dve stále pracovné komisie – jednu pre základný výskum a jednu pre aplikovaný výskum a vývoj. Hlavnou úlohou uvedených komisií bude prerokovávanie strategických materiálov pred ich predložením na samotné rokovanie rady, vypracovávanie analýz, štúdií pre potreby štátnej vednej a technickej politiky. Rokovacie poriadky uvedených stálych pracovných komisií schváli na svojom rokovaní rada, pričom považujeme za potrebné, aby členmi mohli byť aj zahraniční experti. V prípade, že sa bude prerokovávať materiál, ktorý obsahuje tak aspekty základného, ako aj aplikovaného výskumu a vývoja, bude prerokovaný oboma komisiami.
5)	Navrhuje sa, aby funkciu tajomníka rady plnil generálny riaditeľ sekcie vedy a techniky MŠ SR.

Predkladaný materiál nemá vplyv na štátny rozpočet Slovenskej republiky, rozpočty obcí, ani rozpočty vyšších územných celkov, podnikateľské prostredie, životné prostredie a na zamestnanosť. Náklady spojené s  činnosťou rady a stálych pracovných skupín/pracovných komisií budú hradené z rozpočtovej kapitoly Ministerstva školstva SR, z finančných prostriedkov rozpočtového programu 06K „Národný program rozvoja vedy a techniky“, konkrétne z podprogramu „Koordinácia prierezových aktivít štátnej vednej a technickej politiky“. 

Materiál bol predmetom riadneho medzirezortného pripomienkového konania. Vyhodnotenie pripomienok z medzirezortného pripomienkového konania je súčasťou predkladaného materiálu.  Všetky zásadné pripomienky povinne pripomienkujúcich subjektov boli akceptované.